CELEX: 62008TN0229
Language: el
Date: 2008-06-13 00:00:00
Title: Υπόθεση T-229/08: Προσφυγή της Impala κατά της Επιτροπής των Ευρωπαϊκών Κοινοτήτων που ασκήθηκε στις 13 Ιουνίου 2008

2.8.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 197/33
            
         Προσφυγή της Impala κατά της Επιτροπής των Ευρωπαϊκών Κοινοτήτων που ασκήθηκε στις 13 Ιουνίου 2008
   (Υπόθεση T-229/08)
   (2008/C 197/58)
   Γλώσσα διαδικασίας: η αγγλική
   Διάδικοι
   
      Προσφεύγουσα: Independent Music Publishers and Labels Association (Impala, διεθνής ένωση) (Bρυξέλλες, Βέλγιο) (εκπρόσωποι: S. Crosby, J. Golding, Solicitors, και I. Wekstein, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               Να ακυρώσει την από 3 Οκτωβρίου 2007 απόφαση της Επιτροπής, στην υπόθεση COMP/M.3333 — Sony/BMG, με την οποία πράξη συγκεντρώσεως κηρύσσεται συμβατή με την κοινή αγορά και τη λειτουργία της Συμφωνίας για τον ΕΟΧ, σύμφωνα με το άρθρο 8, παράγραφος 2, του κανονισμού 4064/89 του Συμβουλίου (1)·
            
         
               —
            
            
               Να καταδικάσει την Επιτροπή στα δικαστικά έξοδα.
            
         Λόγοι και κύρια επιχειρήματα
   Με την από 19 Ιουλίου 2004 απόφαση C(2004) 2815, η Επιτροπή κήρυξε συμβατή με την κοινή αγορά τη συγκέντρωση με την οποία η Bertelsmann AG και η Sony Corporation of America απέκτησαν από κοινού τον έλεγχο της κοινής επιχειρήσεως Sony BMG, ενοποιώντας τις δραστηριότητές τους στον τομέα της ηχογραφημένης μουσικής (Υπόθεση COMP/M.3333 — Sony/BMG). Με την απόφαση της 13ης Ιουλίου 2006, το Πρωτοδικείο ακύρωσε την απόφαση της Επιτροπής (2). Κατόπιν της ακυρώσεως αυτής, η υπόθεση αναπέμφθηκε στην Επιτροπή, η οποία επανεκτίμησε τη συγκέντρωση σύμφωνα με τις τρέχουσες συνθήκες της αγοράς και με την προσβαλλομένη απόφαση C(2007) 4507, της 3ης Οκτωβρίου 2007 έκρινε τη συγκέντρωση συμβατή με την κοινή αγορά και τη λειτουργία της Συμφωνίας για τον ΕΟΧ.
   Η προσφεύγουσα, η οποία είναι διεθνής ένωση βελγικού δικαίου εκπροσωπούσα ανεξάρτητες εταιρίες παραγωγής μουσικής που είναι ανταγωνιστές των μερών της συγκεντρώσεως, ζητεί την ακύρωση της εν λόγω αποφάσεως. Ισχυρίζεται ότι η Επιτροπή, κηρύσσοντας συμβατή τη συγκέντρωση, υπέπεσε σε πρόδηλη πλάνη εκτιμήσεως, και/ή εφάρμοσε εσφαλμένως τη νομοθεσία περί συλλογικής δεσπόζουσας θέσεως, και/ή παρέβη το άρθρο 253 EΚ, παραλείποντας:
   
               —
            
            
               να εφαρμόσει το ορθό κριτήριο και να εκτιμήσει προσηκόντως την ύπαρξη, ενίσχυση ή δημιουργία συλλογικής δεσπόζουσας θέσεως στην αγορά της μαγνητικής ή οπτικής μουσικής ηχογραφήσεως και της μουσικής ηχογραφήσεως σε ψηφιακά μορφότυπα·
            
         
               —
            
            
               να διεξαγάγει ανάλυση προοπτικών όσον αφορά το ότι η συγκέντρωση μπορεί να ενισχύσει ή να δημιουργήσει συλλογική δεσπόζουσα θέση στην αγορά της μαγνητικής ή οπτικής μουσικής ηχογραφήσεως και της μουσικής ηχογραφήσεως σε ψηφιακά μορφότυπα, και να αιτιολογήσει ή να αιτιολογήσει αρκούντως τη μη διεξαγωγή αναλύσεως προοπτικών·
            
         
               —
            
            
               να διεξαγάγει προσήκουσα ανάλυση όσον αφορά τα δυνητικά αποτελέσματα της συγκεντρώσεως στην επιλογή των καταναλωτών ή στην πολιτιστική πολυφωνία, ή να διεξαγάγει συναφή ανάλυση· και
            
         
               —
            
            
               τέλος, να διαπιστώσει ότι η συγχώνευση ενίσχυσε ή δημιούργησε συλλογική δεσπόζουσα θέση στην αγορά της μαγνητικής ή οπτικής μουσικής ηχογραφήσεως και της μουσικής ηχογραφήσεως σε ψηφιακά μορφότυπα.
            
         
      (1)  Κανονισμός (ΕΟΚ) 4064/89 του Συμβουλίου, της 21ης Δεκεμβρίου 1989, για τον έλεγχο των συγκεντρώσεων μεταξύ επιχειρήσεων (ΕΕ L 395, σ. 1, διορθωτικό ΕΕ 1990 L 257, σ. 13).
   
      (2)  Υπόθεση T-464/04, Impala κατά Επιτροπής (Συλλογή 2006, σ. II-2289), αναιρετική απόφαση, υπόθεση C-413/06 P, Bertelsmann and Sony Corporation of America κατά Impala.